77.		Licenčná zmluva na predmet priemyselného vlastníctva
			(§ 508 a nasl. OZ, § 5 PZ)
Čl. I
Zmluvné strany
JAKOS, a.s.	Pezinská ul. č. 56, 846 02 Bratislava, IČO, DIČ, IČ DPH
	zastúpená Mgr. Samuelom Evanovičom, predsedom predstavenstva
	a Ing. Zoltánom Hrívikom, členom predstavenstva,
	zapísaná v obchodnom registri Okresného súdu Bratislava I, odd. vl. č. ....................................
	(ďalej „poskytovateľ sublicencie“)
a 
PPS, s.r.o.	Pelikánova ul. č. 67, 841 05 Bratislava, 
	IČO, DIČ, IČ DPH
	zastúpená Ing. Jaroslavom Mazurom, konateľom,
	zapísaná v obchodnom registri Okresného súdu Bratislava I, odd. vl. č. ...........................
	(ďalej „nadobúdateľ sublicencie“)
Čl. II
Úvodné ustanovenie
Poskytovateľ licencie vyhlasuje, že je vlastníkom patentu na výrobu plastových fliaš typu Mix v zmysle zákona č. 517/2007 o úžitkových vzoroch a o zmene a doplnení niektorých zákonov v platnom znení. Patent je registrovaný na Úrade priemyselného vlastníctva SR v patentovom registri pod č. ...................... Na základe tohto patentu je poskytovateľ licencie oprávnený udeľovať súhlas tretím osobám na využívanie výrobnej technológie, ktorá je popísaná v príslušnej dokumentácii.
Čl. III
Predmet zmluvy
1.	Predmetom zmluvy je využívanie patentu uvedeného v Čl. II nadobúdateľom licencie pri výrobe plastových fliaš. Nadobúdateľ licencie sa zaväzuje, že fľaše bude vyrábať výlučne s cieľom plnenia vlastného nápoja vyrábaného pod značkou Heuréka plus.
2.	Predmet licencie sa poskytuje nadobúdateľovi licencie na obdobie od 1. januára 2023 do 31. decembra 2030. Nadobúdateľ licencie sa zaväzuje, že plastové fľaše spolu s nápojom Heuréka plus, pri výrobe ktorých sa využíva patent poskytovateľa licencie, sa budú distribuovať len na domácom trhu. V prípade exportu je súhlas poskytovateľa licencie viazaný na osobitnú dohodu.
3.	Nadobúdateľ licencie nie je oprávnený poskytnúť predmet zmluvy (licenciu) tretej osobe (sublicencia) bez osobitného súhlasu poskytovateľa licencie. Súhlas sa musí udeliť písomne, pričom súčasťou súhlasu budú uvedené podmienky sublicencie.
4.	Poskytovateľ licencie sa okrem vyššie uvedeného zaväzuje:
a)	odovzdať nadobúdateľovi licencie príslušnú dokumentáciu, podklady a informácie nevyhnutné na výkon práva podľa tejto zmluvy,
b)	poskytnúť nadobúdateľovi licencie technickú pomoc a zaškolenie jeho zamestnancov pri nábehu výroby v jeho výrobných a prevádzkových priestoroch,
c)	odovzdať nadobúdateľovi licencie zdokonalenia a zlepšenia predmetu licenčnej zmluvy na základe osobitnej dohody,
d)	v prípade potreby dodať vzorky výroby a materiálov, ako aj špeciálne zariadenie na výrobu formy podľa prílohy k tejto zmluve,
e)	urobiť nevyhnutné opatrenia na ochranu výkonu práva nadobúdateľom licencie voči tretím osobám.
Čl. IV
Dokumentácia
1.	Poskytovateľ licencie sa zaväzuje, že príslušnú dokumentáciu, podklady a informácie potrebné pre uplatnenie patentu vo výrobe poskytne nadobúdateľovi licencie do 10 dní po podpise tejto zmluvy.
2.	Poskytovateľ licencie sa osobitne zaväzuje odstrániť nedostatky odovzdanej dokumentácie v priebehu 5 dní od oznámenia nadobúdateľom licencie.
3.	Nadobúdateľ licencie má právo rozmnožiť dokumentáciu pre svoje potreby, pričom sa zaväzuje zachovať povinnosť utajenia a mlčanlivosti voči tretím osobám.
Čl. V
Zdokonalenia a zlepšenia
Obe zmluvné strany sa zaväzujú navzájom sa informovať po dobu platnosti tejto zmluvy o nimi uskutočnených zdokonaleniach a vylepšeniach, ktoré sa týkajú predmetu licencie uvedeného v Čl. II. Zároveň sa zaväzujú poskytnúť údaje o týchto vylepšeniach do 30 dní od ich vykonania druhej zmluvnej strane na základe osobitnej zmluvy.
Čl. VI
Záruky a zodpovednosť
1.	Poskytovateľ licencie sa zaručuje za:
a)	realizovateľnosť predmetu licencie na účel uvedený v Čl. II tejto zmluvy,
b)	dosiahnutie dojednaných technických a iných ukazovateľov, ak nadobúdateľ splní technické podmienky a inštrukcie poskytovateľa licencie,
c)	kompletnosť a akosť vyhotovenej a odovzdanej dokumentácie a ďalších podkladových materiálov.
2.	Nadobúdateľ licencie ručí za dodržiavanie všetkých dohodnutých ukazovateľov a za kvalitu výrobného postupu pri výrobe plastových fliaš.
3.	V prípade porušenia povinností uvedených v tejto zmluve je poskytovateľ a nadobúdateľ licencie povinný zaplatiť zmluvnú pokutu vo výške 1 000 € (slovom jedentisíc eur) za každé podstatné porušenie povinnosti.
Čl. VII
Technická pomoc
Zmluvné strany sa dohodli, že technickú pomoc podľa Čl. III ods. 4 písm. b) dohodnú v osobitnej zmluve, ktorá sa uzavrie ako príloha k tejto zmluve.
Čl. VIII
Licenčný poplatok
1.	Cena odplaty za poskytnutú licenciu sa dojednala v závislosti od obratu nadobúdateľa licencie pri predaji výrobku Heuréka plus, ktorý sa bude plniť do plastových fliaš podľa špecifikácie uvedenej v Čl.	 II tejto zmluvy. Licenčný poplatok sa určuje vo výške 2 % za celkový objem realizovanej produkcie za každý kalendárny mesiac, pričom poplatok je splatný do 15 dní za každý predchádzajúci mesiac.
2.	Zmluvné strany dojednávajú minimálny licenčný poplatok vo výške 3 000 € (slovom tritisíc eur) na každý kalendárny mesiac, bez ohľadu na to, či nadobúdateľ licencie začne s výrobou, alebo nie.
3.	V prípade omeškania s platbou licenčného poplatku sa určuje zmluvná pokuta vo výške 3 % za každý mesiac omeškania.
4.	Minimálny poplatok, ako ani zmluvná pokuta sa neplatí vtedy, ak nadobúdateľ licencie nezačne s výrobou alebo v nej nepokračuje v dôsledku zásahu vyššej moci.
Čl. IX
Informácie a výkazníctvo
Nadobúdateľ licencie je povinný predkladať raz za kalendárny štvrťrok poskytovateľovi licencie súhrnné účtovné údaje o výrobe nápoja Heuréka plus a o predajných cenách. Zároveň je povinný umožniť vykonať obhliadku vo svojich výrobných priestoroch.
Čl. X
Utajenie
Nadobúdateľ licencie ručí za utajenie predmetu zmluvy voči tretím osobám. V prípade udelenia sublicencie sa toto ručenie vzťahuje aj na sublicenciátov. V prípade porušenia povinnosti utajenia zodpovedá nadobúdateľ licencie za škodu, ktorú tým spôsobí poskytovateľovi licencie.
Čl. XI
Ochrana poskytnutého práva
1.	Nadobúdateľ licencie je povinný podávať poskytovateľovi licencie informácie, ktoré sa týkajú porušenia jeho práv k predmetu licencie zo strany tretích osôb.
2.	Nadobúdateľ licencie sa zároveň zaväzuje bez omeškania zasiahnuť voči porušovateľovi práva, ak vec neznesie odklad a zásah je potrebný, aby sa predišlo vzniku škody.
Čl. XII
Riešenie sporov
Zmluvné strany sa dohodli, že všetky sporné veci, ktoré vzniknú v priebehu využívania predmetu licencie, budú riešiť na základe vzájomného rokovania. V prípade, že spor nebude možné takto odstrániť, je na prejednanie sporu príslušný Krajský súd v Bratislave.
Čl. XIII
Záverečné ustanovenia
1.	Táto zmluva sa dojednáva na dobu určitú od 1. januára 2023 do 31. decembra 2030.
2.	Nadobúdateľ licencie je oprávnený od zmluvy odstúpiť, ak bez vlastného zavinenia nie je schopný pokračovať vo výrobe nápoja Heuréka plus po dobu dlhšiu ako 2 kalendárne mesiace.
3.	Doplnky k tejto zmluve sa môžu uzavrieť len vo forme písomných dodatkov, ktoré budú priebežne číslované.
4.	Táto zmluva obsahuje 3 prílohy, ktoré sú jej bezprostrednou súčasťou.
5.	Táto zmluva nadobúda platnosť a účinnosť dňom jej podpisu zmluvnými stranami.
6.	Táto zmluva nadobúda účinnosť voči tretím osobám zápisom do patentového registra na Úrade priemyselného vlastníctva SR (§ 509 ods. 1 Obchodného zákonníka v znení neskorších predpisov).
Bratislava 15. 12. 2022
				poskytovateľ licencie	nadobúdateľ licencie
Poznámka
Licenčnou zmluvou na predmety priemyselného vlastníctva oprávňuje poskytovateľ nadobúdateľa v dojednanom rozsahu a na dojednanom území na výkon práv z priemyselného vlastníctva a nadobúdateľ sa zaväzuje na poskytovanie určitej odplaty alebo inej majetkovej hodnoty.
Licenčnú zmluvu na predmety priemyselného vlastníctva upravujú ustanovenia § 508 až 515 OZ. Jej predmetom môžu byť aj patenty. Patenty udeľujú na vynálezy zo všetkých oblastí techniky, ktoré sú nové, zahŕňajú vynálezcovskú činnosť a sú priemyselne využiteľné.
Písomná forma takéhoto druhu zmluvy je podmienkou jej platnosti.
Poskytovateľ je povinný bez zbytočného odkladu po uzavretí zmluvy poskytnúť nadobúdateľovi všetky podklady a informácie, ktoré sú potrebné na výkon práva podľa zmluvy.
Ak sa zmluva nedojednala na dobu určitú, možno ju vypovedať. Ak zmluva neurčuje inú výpovednú lehotu, nadobúda výpoveď účinnosť uplynutím jedného roka od konca kalendárneho mesiaca, v ktorom bola výpoveď doručená druhej strane.